ACTE CU LUCRĂRI ȘI PREȚURI: Cum a păcălit Firea opinia publică în cazul contractului dat cadou lui Becali GSP publică azi noi documente cu situații de lucrări de dinainte și de după protocolul Firea - FCSB, care demonstrează cum bucureștenii au ajuns să achite cheltuieli private de organizare la meciurile echipei lui Becali!

marți, 19 iunie 2018, 6:57

În răspunsul către bucureșteni, primarul-general continuă să mintă.

Exact așa cum a încercat să inverseze realitatea în cazul Simonei Halep, Gabi Firea spune că nu i-a dat din banii publici clubului lui Becali.

FCSB susține aceeași variantă ca Primăria.

Ei au sperat că nu mai există documentele dinaintea protocolului, dar ele există și azi le publicăm!

Situațiile de lucrări probează cum, în urma semnării protocolului Fin – Naș, costuri de mii de euro ale echipei lui Becali au fost mutate pe banii publici ai bucureștenilor!

După cadoul lui Firea, la fiecare partidă Becali a început să facă economie de cheltuieli, transferând plățile către buget.

Iar chiria a rămas aceeași: 12.000 de euro pentru un meci de Liga 1.

Puse față în față, documentele din 2016 și cele din 2017 vorbesc de la sine.

Investigație de Mirela Neag, Răzvan Luțac și Cătălin Tolontan

”Uite așa mi-a dat-o mie, era Arena ei și mi-a dat-o mie cadou!”, a răspuns Gigi Becali, în bășcălie, când Prima TV l-a întrebat ieri cum a dobândit, fără licitație, mentenanța gazonului de pe Arena Națională, prin protocolul pe care Gazeta l-a publicat.

Tot pe Primărie o aruncă și Valeriu Argăseală: ”Cei de la Primărie ne-au căutat ca să compensăm sumele!”.

E genul de fisură care apare ori de câte ori, ca din senin, îi trăsnește ceva.

Când află oamenii cum le sunt cheltuiți banii, ”statul” și ”clienții săi”, altminteri buni prieteni, rude sau afini, încep să ia distanță.

Ba chiar Becali nu se sfiește să apeleze la trusa Micului Misogin, când declară pentru Știrile ProTV că ”nu vorbesc afaceri cu femeile”! Orice, numai să nu fie asociat combinației cu Primăria. Priviți-l în știre când încearcă el să explice cum a făcut Gabi Firea o ”construcție juridică”!

E primul pas.

Gabi Firea mută pentru FCSB

Pe 10 octombrie 2017, Agerpres anunță că ”PMB vrea să achiziționeze servicii de întreținere a gazonului de pe Arena Națională”.

Pe 16 octombrie, Primăria publică pe SEAP un anunț de atribuire directă.

Pe 20 octombrie, câștigă Sports Fields SRL, noul nume pentru Cris Gardens, aceeași firmă care a îngrijit în ultimii ani gazonul de pe stadion.

Dar, pe 27 octombrie 2017, fără SEAP și fără orice altă formă de achiziție publică, Gabi Firea în persoană, prin semnătura sa de primar general, mută către FCSB mentenanța gazonului.

Iar FCSB lasă mai departe lucrările tot firmei Cris, care le făcuse și până atunci.

Atunci care este explicația Primăriei că s-ar fi creat o situație specială și asta a impus ”o soluție temporară”, de vreme ce la întreținerea gazonului lucrează, de câțiva ani, aceeași companie?!

Cum explică Primăria: ”A fost o soluție temporară”

Primăria se apără, spunând că ”acest tip de protocol nu putea face obiectul unei proceduri de achiziție publică”.

De ce nu poate?

Pentru că ”Protocolul încheiat de PMB cu FCSB a reprezentat o soluție temporară pentru soluționarea unei situații punctuale, în ceea ce privește întreținerea gazonului Arenei Nationale”.

De fapt.

”Soluția temporară” a fost prevăzută să dureze 8 luni! Nicio ”soluție temporară” nu e permisă în afara cadrului legal. Care a fost urgența și situația specială ce a impus ocolirea licitației?!

Prinsă că a dat în secret un contract, fără atribuire publică, Primăria uită că există chiar Articolul 1 al protocolului.

În Articolul 1 se scrie că ”prelungirea prezentului protocol se poate face printr-un act adițional cu acordul ambelor părți!”. De ce s-ar fi prelungit un ”protocol temporar” făcut pe 8 luni?

Primăria continuă explicațiile în același fel, pe care publicul îl cântărește singur.

Și, când ajunge la bani, Firea intră cu zgomot metalic în propria capcană.

Dar dacă avem documentele?

”Prin acest protocol, Primăria Municipiului București nu mai investește bani din bugetul propriu pentru menținerea suprafeței de joc la standarde optime de funcționare”, răspunde municipalitatea condusă de Gabi Firea.

Ca și cum banii pe care-i ia din chirie nu ar fi tot sume publice! Evident că banii din chirie sunt venituri publice, deja facturate, care nu se mai încasează pentu că se compensează în urma protocolului!

Mai mult de atât.

Atît PMB, cât și FCSB neagă faptul că protocolul oferit de Firea face ca Becali să beneficieze, pe bani publici, de servicii pe care înaintea protocolului FCSB le plătea din propriul buzunar.

La fiecare meci cluburile au costuri organizatorice, iar acum pe cele cu terenul le-a preluat Primăria, dar FCSB și Firea neagă.

E genul de negație riscantă, care pleacă de la ipoteza că nu mai există documentele de dinainte de octombrie 2017, ca cetățenii să poată face comparația.

Dar actele există!

Avem atât documentele de după protocol, din 2017, cât și pe cele de dinainte, din 2016! Și iată cum arată ele puse față în față!

Argăseală: ”Ce documente aveți? Nu sunt bune”

Întrebat de ce, deși nu s-a modificat chiria, acum nu mai plătește FCSB, ci plătește Primăria pentru costurile de organizare la meciurilor echipei sale, Valeriu Argăseală a spus că ”noi mereu am avut stadionul la cheie, n-am plătit nimic separat, pentru meciuri”.

-Dar avem documentele în care plăteați, să știți.

-Ce documente aveți? Înseamnă că documentele nu sunt bune!

Să vedem.

Cum au ajuns bucureștenii să achite costuri private ale FCSB

În noiembrie 2017, Cris facturează către FCSB, care pasează costurile către Primărie, ”lucrări înainte de meci, la pauză și după meci” în total de 3.500 de euro.

Aici intră tușarea gazonului, mutarea porților, divoting, montarea și verificarea plaselor porților, etc.

Aceste costuri, marcate cu galben, erau, înainte de protocol, treaba FCSB sau a oricărui club organizator al meciului.

În noiembrie 2017, pe Național Arena s-au desfășurat trei meciuri. Două ale lui Becali, FCSB – Beer Sheva și FCSB – Chiajna, și unul al naționalei, amicalul România – Olanda. Cris trece în situațiile de lucrări de decontat 5 evenimente. Ia în calcul și două antrenamente, ale oaspeților, deși evident că ele nu au aceeași încărcătură. Dacă tușezi la antrenamentul din preziua meciului, nu mai tușezi integral și a doua zi! Dar asta e deja un detaliu, că oricum plătește Primăria și nimeni nu verifică.

Separat de chirie, înainte de protocol, echipele plăteau din propriul buzunar tușarea terenului, divotingul, mutarea porților și celelalte către operatorul tehnic, fie că era Cris sau altcineva.

De unde reiese acest lucru?

Din documentele pe care Primăria și FCSB au sperat că jurnaliștii nu le au, când autoritățile Capitalei și oficialii clubului s-au apucat să mintă.

Iată cum arată un model de comandă prin care FCSB cerea, în aprilie 2016, ”servicii de operare tehnică a sistemelor pentru partida FC Steaua București – FC Dinamo București”.

În servicii de operare intră lucrări gazon, tușarea terenului, mutarea porților, operarea tabelei de marcaj, etc.

Și iată cum arată ”Situația lucrări gazon Național Arena pentru FC Steaua – Dinamo”, din august 2016.

Remarcați că documentele ante și post protocol (cele din august 2016 și din noiembrie 2017) sunt aproape identice ca operațiuni, căci aceleași lucruri se întâmplă pe gazon pentru un meci de fotbal.

Se montează porți, se verifică plase, se montează steaguri, se udă, se tunde iarba, se face divoting, un termen nou pe care bucureștenii trebuie să-l învețe, dacă tot îl plătesc.

Numai că în 2016 le plătea Steaua, prin comanda și situația de lucrări publicate de mai sus.

Iar din noiembrie 2017, deși chiria nu a crescut, le achită Primăria, așa cum se vede în primul document.

Nu sunt sume mari, cam 2.000 de euro de meci, dar e vorba despre felul în care până și un magnat precum Gigi Becali își optimizează costurile pe baza ”finuței mele”.

Transferul în secret al cheltuielilor a fost posibil prin protocolul încheiat între fina Gabi Firea și clubul de fotbal al nașului în 27 octombrie 2017.

Pe scurt, cheltuieli private au fost mutate, practic, în sarcina banului public în urma unei înțelegeri intitulată de Primărie ”una temporară” și la care Firea susține că ”nu era nevoie de achiziție publică”.

Ultima reacție a Primăriei este: ”Facem precizarea că Direcția Generală Investiții demarează în perioada imediat următoare o procedură de licitație publică în ceea ce privește serviciile de mentenanță și întreținere a suprafeței de joc de pe Arena Națională”.

Precizări PMB

Precizări PMB by Gazeta Sporturilor on Scribd

FCSB by Gazeta Sporturilor on Scribd

Citește și:

DOCUMENT – Fără număr de la Fina pentru Nașu’! Gabi Firea i-a dat cu dedicație lui Gigi Becali îngrijirea terenului de pe Național Arena, preț plătit de bucureșteni, oricât ar costa!

Firea spune că nu era obligatorie licitația, dar că ”demarăm în perioada imediat urmatoare o procedură de licitație publică pentru mentenanța suprafaței de joc de pe Arena Națională”